E-tol: Poskantoor moet op sloerstaking gaan | Maroela Media
E-tol: Poskantoor moet op sloerstaking gaan
Werkers van die Suid-Afrikaanse Poskantoor is Donderdag deur die Kommunikasiewerkersvakbond (CWU), 'n affiliaal van die vakverbond Cosatu, aangehits om oorlog te verklaar teen die e-tolstelsel in Gauteng deur op 'n sloerstaking te gaan.
EWN het berig CWU voer tans loononderhandelings met die poskantoor. Die vakbond het glo sy lede aangehits om aanmaningsbriewe van die Suid-Afrikaanse Nasionale Padagentskap (Sanral) aan motoriste, te vertraag. "Wanneer hulle ook al 'n Sanral-brief sien om te prosesseer, moet hulle dit stadiger as 'n slak doen, sodat dit 'n ernstige impak kan maak," het Aubrey Tshabalala, die woordvoerder van CWU, gesê.
Sanral moet aan elke motoris, wat gebruik maak van e-tolsnelweë in die provinsie en nie daarvoor geregistreer is nie, 'n faktuur en opvolgkennisgewing deur die pos stuur, as aanmaning om te betaal. Die e-tolstelsel het Dinsdag in Gauteng in werking getree. Tot dusver het die proses glad verloop en is daar geen groot probleme aangemeld nie.
Die verkeer het egter toegeneem op alternatiewe roetes geplaas wat druk plaas op Johannesburg en Pretoria se metropolisiebeamptes. Daar is gerugte dat dié stede se metropolisebeamptes ook op 'n nie-amptelike sloerstaking is, maar senior beamptes van albei stede het dit ontken.